Olih:
Manik Sudra
Ulian magaé di toko ané
patuh, gelah anak uli Cina, I Sudarma kenal ngajak Luh Sekar, laut ia
padaduanan dadi timpal leket. Pada saling isinin, pada saling candénin, kéto
masih dikénkéné pada saling cacadin.
Matuwuh aminggu disubané
makenalan, sujatiné I Sudarma suba dot ngajak Luh Sekar melali. Unduké totonan,
ulian I Sudarma marasa ada rasa ané lebihan tekéning matimpal. Ada rasa demen
rikala mapaakan ngajak Luh Sekar, ada rasa liang ané tusing nyidaang baan
nyambatang, kéto masih ada rasa ané ilang rikala Luh Sekar tusing ada di
sampingné. Cutetné I Sudarma demen tekén Luh Sekar. Demen ané tumbuh ulian setata
bareng-bareng yadiastun ondén ja makelo. Demen ané ngaénang tumbuh bungan-bungan
tresna uli tangkahné lan ia dot maang bungan tresnané totonan tekén Luh Sekar.
Lan demen ané setata ngaénang I Sudarma osah rikala peteng krana tuah muané Luh
Sekar ané marawat di kenehné.
Yadiastun tusing melali
ka tongosé ané méwah, nanging kenehné totonan nyansan wai nyansan ngaénang I
Sudarma dot ngorahang: Luh nyak melali ngajak bli? rikala ia sedek
bareng-bareng di tokoné. Tusing ja melali dogén, I Sudarma masi dot ngajak Luh
Sekar madaar padaduanan di tongosé ané dadi orahang romantis. Yén sing kéto, di
sisin jalané naar bakso masih tusing kenapa ané penting ia nyidaang madaar padaduanan.
Apang romantis koné cara munyin truna-truniné jani.
Nanging ulian ia bes
pada-pada sibuk, lan ada keneh lek di ati, kanti suba matuwuh duang minggu,
rikala malam Minggu, mara I Sudarma bani ngajakin Luh Sekar melali. Ento enu
misi mabani takut.
“Luh, nyanan ada kija?”
kéto I Sudarma nyumunin mamunyi rikala nepukin Luh Sekar negak di malun tokoné
ngantiang anak mablanja.
“Sing ada kija, kenapa
kéto bli?”
“Kéné Luh, bli ukananga
ngajak I Luh melali, apaké I Luh nyak melali ngajak bli?”
Luh Sekar mendep.
Nanging uli bibihné ngenah ada kenyem magantung yadiastun abedik. Ningalin ada
kenyem di bibihné Luh Sekar, ia marasa yéning Luh Sekar maang jalan ané ngaénang
nyansan ngawanénang I Sudarma lakar ngajakin Luh Sekar melali.
“Kénkén Luh? Apaké I
Luh nyak?”
“Melali kija bli?”
“Nah kija ja dadi Luh.
Kija tetagihan I Luhé melali bli lakar nyadia ngatehin.”
“Aduh bli gombal sajan.
Yén tiang ngajakin bli malali ka Lovina di Buléléng, apaké bli sanggup ngatehin
tiang?”
“Yén bli ada galah liu
pasti nyak Luh, apabuin ngajak anak Luh ané jegég buka I Luh,” I Sudarma
mamunyi kéto sambilangan negak di sampingné Luh Sekar.
“Ih bli ngaé baper dogénan,”
kéto pasautné Luh Sekar sambilanga nginteng lengené I Sudarma.
“Kénkén Luh, nyak
melali ngajak bli?”
“Melali kija bli,
orahang naké malu.”
“Nah jani kanggoang ané
paak-paak dogén. Di Tukad Badung nah Luh, sambilang mabalih lampu kelap-kelip,
nyén nawang ulian mabalih lampuné totonan dadi romantis Luh.”
“Aduh bli bagus, misi
ngomong romantis, tiang dadi GR bli,” Buin Luh Sekar nginteng limané I Sudarma.
“Kénkén, nyak Luh?”
Saka bedik uli bibihné
Luh Sekar pesu kenyem. Uli kenyem abedik, kanti dadi kenyem manis sahasa ia
masaut: nah bli.
Ningeh munyiné totonan,
I Sudarma tusing nyidaang masaut nang abuku. Baan rasa demené totonan, ia
tusing nyidaang ngorahang apa. Tuah liang lan demen krana anak Luh ané demenina
suba nyak ajaka melali. (masambung…)
ban_Latn sun_Latn ban_Latn ban_Latn ban_Latn ind_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ind_Latn ban_Latn ban_Latn ban_Latn jav_Latn nob_Latn jav_Latn ban_Latn ban_Latn ban_Latn ban_Latn ban_Latn jav_Latn ban_Latn nob_Latn ban_Latn ban_Latn nob_Latn ban_Latn min_Latn ban_Latn ban_Latn ban_Latn ban_Latn ban_Latn ban_Latn nob_Latn nob_Latn ban_Latn ban_Latn ban_Latn ban_Latn ind_Latn ban_Latn ban_Latn ban_Latn ban_Latn nob_Latn kea_Latn ban_Latn ban_Latn ban_Latn